Document ID: /roh_data/filtered/fineweb-2-filterrobots_roh.jsonl.gz/36081

Blers discurran da la Svizra rumantscha, nus vulain dar oz in'egliada a la Svizra cun sias vischnancas e citads da tschellas trais linguas, ma cun ina vista rumantscha. Donat Caduff ha creà per incumbensa dal chantun Grischun ina charta geografica da la Svizra, nua che tut ils lieus abitads han in num transponì en rumantsch.
Quest'ovra d'art sa chatta en la Chasa dals chantuns a Berna, ma il favrer vegn stampada ina versiun pitschna per il diever public. Lura pudain nus sa laschar surprender dals nums nunspetgads sco Vinnavil-Praplaniv, Vedervitg e Maileras – u sa dumandar nua che sa chattan Babigna e Pacugn, Trantermunts e Basmundinga-Schlattinga.